Grossätti ischt e Tawner gsi,  Het schröckli müesse gitte  U schier sis ganze Läbe lang  Der Holzschueh müesse ritte.    Der Aetti bringts zum  Läderschueh  Mit Wärchen u mit Huse.  Sis Güetli luegt am Sunnerain  Hübsch us de Bäumen use.    Der Suhn stellt Zeichnigschüeh i Stal  U cha drü Ross yspanne,  U wen er Chäs is Stedtli füehrt  Het är Bottinen anne.    Der Grosssuhn het Ritstiefel treit...  Wy trouche... Schese gfahre...  Doch was er zletscht het hingerloh  Das zug men uf em Chare.    Der Jüngscht, dä foht vo vornen a,  Muess i de Holzschueh gnoppe  U d'Löcher a  sim Hüslidach  Mit Miesch u Strouh verschoppe.